ET Euroopa Liidu Teataja C 107/1

OTSUS nr 9/2006/GB

Euroopa Politseikolledži juhatuse mis käsitleb eeskirju kandidaatide valimise kohta direktori ametikohale

(Vastu võetud juhatuse poolt 24. veebruaril 2006)

(2006/C 107/01)

CEPOLi JUHATUS,

võttes arvesse nõukogu 20. septembri 2005. aasta otsust 2005/681/JSK, millega luuakse Euroopa politseikolledž (CEPOL) ja tunnistatakse kehtetuks otsus 2000/820/JSK, (1) ning eelkõige selle artikli 11 lõiget 1,

ning arvestades, et Euroopa politseikolledži juhatus peab kehtestama eeskirjad kandidaatide valimise kohta direktori ametikohale,

ON VASTU VÕTNUD KÄESOLEVA OTSUSE:

Artikkel 1

Kandidaatide valimine Euroopa politseikolledži (edaspidi CEPOL) direktori ametikohale toimub kooskõlas käesoleva otsuse sätetega.

Artikkel 2

1. Käesoleva otsuse kohaldamisel loetakse CEPOLi direktori ametikoht vabaks:

— 9 kuud enne direktori ametiaja lõppemist,

— juhul, kui juhatus saab direktorilt lahkumisavalduse,

— juhatuse otsusel tagandamise, teenistuse huvides pensionile jäämise või teenistusest vabastamise korral,

— 9 kuud enne direktori 65-aastaseks saamist,

— direktori surma korral.

2. Juhatus koostab vaba ametikoha kohta kuulutuse, milles osutatakse üksikasjalikult ametikoha olemus, sealhulgas töötasu, kohustused ning nõutavad kvalifikatsioonid, kogemused ja oskused.

Kuulutuses märgitakse, et taotlejad peavad 60 päeva jooksul alates esimeses lõigus osutatud kuulutuse avaldamisest Euroopa Liidu Teatajas esitama juhatuse esimehele kirjaliku avalduse koos elulookirjeldusega vastavalt kuulutuses täpsustatule.

Artikkel 3

1. Juhatus tagab, et artikli 2 lõikes 2 osutatud kuulutus avaldatakse Euroopa Liidu Teatajas.

2. CEPOL teavitab vabast direktori ametikohast kontaktpunkte ja Euroopa Komisjoni. Kontaktpunktid teavitavad vabast ametikohast liikmesriigi asjaomaseid asutusi. Liikmesriigi pädevad asutused tagavad, et teave vabast ametikohast jõuaks asjaomaste organite ja töötajateni.

3. Võetakse arvesse nii CEPOLi siseseid kui väliseid avaldusi.

4. CEPOL saadab taotluse esitajatele teate avalduse kättesaamise kohta.

Artikkel 4

1. Juhatus moodustab valikukomitee (edaspidi komitee), kes valmistab ette juhatuse otsuse.

2. Neli juhatuse ja komisjoni poolt liisuheitmise teel valitud liikmesriiki määravad komitee liikmeks oma esindaja.

3. Vastavalt lõikele 2 nimetatud komitee liikmed jäävad komitee liikmeteks kuni valimismenetluse lõppemiseni.

4. Kui on alust arvata, et komitee liikmel on mõne kõnealuse ametikoha taotlejaga isiklikud suhted, siis ta valimismenetluses ei osale. Sellistel juhtudel teeb liikmesriik, kes kõnealuse isiku komitee liikmeks esitas, juhatusele ettepaneku tema asendamiseks teise isikuga.

5. CEPOLi sekretariaat tagab komiteele sekretariaaditeenused.

Artikkel 5

1. Komitee esimesel koosolekul määravad selle liikmed endi hulgast esimehe.

2. Komitee võib oma ülesannete täitmiseks taotleda ühe või mitme hindaja abi. Niisugune taotlus tuleb esitada juhatuse esimehele, kes võtab vastu asjakohase otsuse. Hindajad ei ole komitee liikmed.

3. Komitee ülesanded on:

a) kandidaatide esialgne hindamine, võttes arvesse nende kutsekvalifikatsioone, kogemusi ja oskusi;

b) kandidaatide intervjueerimine;

c) aruandmine juhatusele.

Artikkel 6

1. Kui juhatus peab vajalikuks, võib ta otsustada korraldada ametikohaga seotud erihindamismenetluse. Erivajaduse üle otsustab juhatus.

Sellisel juhul viib komitee läbi hindamismenetluse nimetatud ametikohale kandideerijate vahel nende eri kvalifikatsioonide ja kogemuste hindamiseks.

2. Komitee intervjueerib kõiki kandidaate, kelle taotlus on vastuvõetav ja kes vastavad teatises esitatud nõuetele, eesmärgiga hinnata nende kvalifikatsioone, oskusi ja kogemusi, ning nende võimeid asjaomase ametikohaga kaasnevate ülesannete täitmiseks. Intervjuudel hinnatakse samuti kandidaatide Euroopa Liidu institutsioonide ametlike keelte oskust.

3. Juhul kui komitee peab vajalikuks, võib korraldada kõigi või mõnede kandidaatide teise intervjueerimise.

Artikkel 7

Testid ja intervjuud toimuvad Ühendkuningriigis. Kandidaatidele, komitee liikmetele ja hindajatele hüvitatakse sõidu-, elamis- ja majutuskulud.

Artikkel 8

Kui intervjuud on läbi viidud, koostab komitee saadud avalduste ning sellele järgnenud menetluse kohta asjakohaselt põhjendatud aruande. Komitee otsus aruande heakskiitmise kohta võetakse vastu lihthäälteenamusega. Pärast intervjuude läbiviimist edastatakse kõnealune aruanne koos nende kandidaatide elulookirjeldusega, kelle avaldus on vastuvõetav ning kes vastavad teatises esitatud nõuetele, võimalikult kiiresti juhatusele.

Artikkel 9

1. Juhatus võtab komitee aruande põhjal ning mis tahes muu teabe põhjal, mida ta peab vajalikuks komiteelt taotleda, vastu otsuse CEPOLi direktori nimetamise kohta. (2)

2. Kui juhatus peab vajalikuks, võib ta enne otsuse vastuvõtmist mõned või kõik kandidaadid ära kuulata. Juhul, kui juhatuse liige on samuti kandidaatide hulgas, ei osale ta juhatuse asjaomase otsuse vastuvõtmisel.

Artikkel 10

Komitee liikmed, hindajad, samuti juhatuse liikmed ning menetlusse kaasatud CEPOLi ametnikud säilitavad kandidaatide ja valikumenetluse tulemuste osas range konfidentsiaalsuse.

Artikkel 11

Kui vastavalt nõukogu otsuse 2005/681/JSK artikli 11 lõikele 2 võib direktori ametiaega pikendada, võib juhatus erandina käesoleva otsusega kehtestatud menetlusest otsustada direktori ametisse tagasi nimetada.

Otsus tagasinimetamise kohta tehakse vähemalt 9 kuud enne direktori ametiaja lõppemist.

Artikkel 12

Käesolev otsus jõustub järgmisel päeval pärast selle heakskiitmist nõukogu poolt. (3) Käesolev otsus avaldatakse Euroopa Liidu Teatajas.

Viin, 24. veebruar 2006 Juhatuse nimel János FEHÉRVÁRY juhatuse esimees

(1) ELT L 256, 1.10.2005, lk 63.

(2) Nõukogu 20. septembri 2005. aasta otsuse 2005/681/JSK artikli 10 lõikes 7 sätestatakse:

“Juhatus võtab otsuseid vastu liikmete kahekolmandikulise häälteenamusega, välja arvatud juhul, kui käesolevas otsuses on sätestatud teisiti.”

(3) Nõukogu poolt heaks kiidetud .. .. 2006.